八月十三夜新楼看月
尹伸 (Ming)
云气渐轻散，檐月势将圆。欲知光力厚，须看万瓦妍。南头出数峰，黛景大于拳。蛮火星星红，岩居如巢然。昔为豺与狼，今作犬与犍。烽火暂停静，鼓吹时骈阗。顾见残城中，新屋添数椽。树杪连回堞，酒垆生薄烟。不忝庾公楼，稍惭宾从缘。岑寂夙有会，吟咏天所便。室家念且轻，物物岂得牵。谁知向来苦，秋兴为之湔。